Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од В.В од Скопје, поднесена против Решението на Град Скопје, по предметот Барање за пристап до информации од јавен карактер, на 26.12.2023 година го донесе следното

 **Р Е Ш Е Н И Е**

1. Жалбата изјавена од В.В од Скопје, поднесена против Решението на Град Скопје бр.09-11934/2 од 05.12.2023 година, заведена во Агенцијата под бр.08-443 на 14.12.2023 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.09-11934/2 од 05.12.2023 година **СЕ ПОТВРДУВА.**

**О Б Р А З Л О Ж Е Н И Е**

В.В од Скопје на 22.11.2023 година преку електронска пошта поднела Барање за пристап до информации од јавен карактер до Град Скопје, заведено кај Имателот на информации под бр.20-11934/1 од 23.11.2023 година, со кое побарала по пошта или по е-маил да и се достави следната информација:

“Извод за платени даноци и решенија за платен данок на промет на станот на улица ............, од Регистарот на недвижен имот за 2022 година на Град Скопје“.

Постапувајќи по Барањето на Барателот, Имателот на информации донел Решение бр.09-11934/2 од 05.12.2023 година, со кое Барањето од В.В делумно се одбива. Во Образложението на Решението е наведено: “...Град Скопје постапувајќи во рамките на своите надлежности, а согласно член 6 став 1 точка 2 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), утврди дека станува збор за личен податок чие откривање би значело повреда на заштита на личните податоци. Во таа насока би можеле да настанат штетни последици на трети страни, бидејќи согласно евиденцијата што ја има Секторот за даноците на имот и комунални такси на Град Скопје, барателот В.В не е странка во предметот каде што со Договор за Купопродажба недвижниот имот стан и Решението кое е платено се со податоци од личен карактер, а не од јавен интерес ... “.

Незадоволен од донесеното Решение, Барателот на информации на 14.12.2023 година до Агенцијата поднесе Жалба, заведена под бр.08-443. Во Жалбата е наведено: “...Барателката не е странка во постапката за издавање на Решение за данок на промет за купопродажба на станот, но е даночен обврзник за плаќање на данок на имот за истиот стан, со Решение на Секторот даноци на имот и комунални такси на Град Скопје......Странката во поднесеното барање бара: извод за платени даноци и Решенија за платен данок на промет за станот на улица .............., од Регистарот на недвижен имот за 2022 година на Град Скопје....Основ на барањето е извод од регистарот на недвижен имот за 2022 година на Град Скопје за станот ...“.

Агенција, преку е-маил заведен под бр.08-443 од 14.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не постапи по дописот на Агенцијата.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението бр.09-11934/2 од 05.12.2023 година на Имателот на информации го потврди**, поради следното:

По разгледувањето на Жалбата и другите списи во врска со предметот, Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Град Скопје, не претставува барање за пристап до информации од јавен карактер, туку е барање од личен интерес, односно барање од надлежност на Град Скопје.

Во конкретниот случај, и покрај тоа што Барањето е исклучиво од негова надлежност, Имателот на информации постапил по предметот и согласно член 20 став 1 од Законот за слободен пристап до информации од јавен карактер, со тоа што донел Решение со кое барањето на Барателот делумно се одбива.

 Агенцијата му укажува на Барателот на информации на следното:

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

 Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**